<classify> SERIKALI imeanza kulipa fi dia kwa wananchi 4,000 waliopisha mradi wa kusafi risha umeme wa msongo mkubwa wa kilovolti 400 kutoka Singida hadi Namanga, na kazi hiyo ya ulipaji fi dia itakamilika hivi karibuni.Mradi huo wa kusafirisha umeme wa kilovolti kutoka Singida hadi Namanga, utaunganisha Tanzania na Kenya na unafahamika kama Kenya Tanzania Power Interconnector Project KTPIP.Naibu Waziri wa Nishati, Subira Mgalu alisema hayo alipotembelea eneo la kuhifadhia vifaa vya mradi huo katika Kijiji cha Nangwa wilayani Hanang mkoani Manyara, mwishoni mwa wiki, kukagua vifaa hivyo vitakavyotumika katika ujenzi wa miundombinu ya umeme.Mgalu alisema kazi za awali za utekelezaji wa mradi huo, zilikwishaanza na kinachosubiriwa sasa ni kukamilisha ulipaji fidia kwa wananchi waliopisha mradi husika ili wakandarasi waanze rasmi kazi ya ujenzi. Naibu Waziri aliweka wazi kuwa katika utekelezaji wa mradi huo, vijiji 14 vilivyopitiwa na mradi vitapata umeme, ambapo saba ni vya Mkoa wa Singida, viwili Mkoa wa Manyara na vitano ni vya Mkoa wa Arusha. Alisema mradi huo pia utawezesha ujenzi wa kituo kipya cha kupoza umeme mjini Arusha na kupanua kituo cha kupoza umeme mkoani Singida. Alisema kukamilika kwa mradi huo, kutatimiza azma ya serikali ya kuwa na umeme mwingi na wa kutosha ifikapo 2020, na pia kuuza umeme katika nchi za Afrika Mashariki zitakazokuwa zina uhitaji kupitia Ushirikiano wa Pamoja katika Sekta ya Nishati EAPP unaoshirikisha Uganda, Ethiopia, Rwanda, Burundi, Sudan Kusini na Kenya. Mkuu wa Wilaya ya Hanang, Joseph Mkirikiti alisisitiza kuwa utekelezaji wa mradi huo, uzingatie na kutoa kipaumbele cha ajira kwa vijana wenye nguvu walio katika maeneo yanayopitiwa na mradi. Pia aliahidi kutoa ushirikiano wakati wa utekelezaji wa mradi huo hususan kuimarisha ulinzi na usalama, na kuwataka vijana watakaopata fursa ya kufanya kazi katika mradi kuwa waaminifu na wakazi wa maeneo ya mradi kuwa walinzi wa miundombinu hiyo ya umeme. Akizungumzia ujenzi wa mradi huo, Meneja Msimamizi Mkuu wa Utekelezaji wa mradi huo wa Shirika la Umeme Tanzania TANESCO, Oscar Kanyama alisema upande wa Tanzania, mradi huo utajengwa kwa urefu wa kilometa 414 na kwa Kenya utajengwa kwa urefu wa kilometa 96 kutoka kituo cha kupoza umeme Isinya hadi Namanga. Kanyama alisema mwezi ujao, kazi za kuchimba mashimo mitaro kwa ajili ya kujenga misingi ya mradi huo itaanza. Aliweka wazi kuwa mradi huo umefadhiliwa na Serikali ya Tanzania iliyotoa Dola za Marekani milioni 44, wadau wa maendeleo ikiwemo Benki ya Maendeleo ya Afrika AfDB iliyotoa Dola za Marekani milioni 258 na Shirika la Maendeleo la Japan JICA lililotoa Dola za Marekani milioni 89. Unatarajiwa kukamilika Februari, 2020.  <topic>: KITAIFA 